Proposta għal direttiva tal-Parlament ewropew u tal-Kunsill li temenda d-Direttiva 2003/54/KE dwar l-applikazzjoni ta' ċerti dispożizzjonijiet fl-Estonja /* KUMM/2007/0411 finali - COD 2007/0141 */





[pic] | KUMMISSJONI TAL-KOMUNITAJIET EWROPEJ | Brussel 16.7.2007 KUMM(2007) 411 finali 2007/0141 (COD) Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2003/54/KE dwar l-applikazzjoni ta' ċerti dispożizzjonijiet fl-Estonja (preżentata mill-Kummissjoni) MEMORANDUM TA' SPJEGAZZJONI Permezz ta’ l-Att ta’ l-Adeżjoni, l-Estonja ġiet mogħtija perjodu tranżitorju sal-31 ta’ Diċembru 2008 biex tapplika l-Artikolu 19(2) tad-Direttiva 96/92/KE, dwar il-ftuħ gradwali tas-suq ta’ l-elettriku. Fit-28 ta’ Ġunju 2004, wara skambju ta’ informazzjoni, il-Kunsill adotta d-Direttiva 2004/85/KE li temenda d-Direttiva 2003/54/KE dwar l-applikazzjoni ta ċerti dispożizzjonijiet fl-Estonja, li estendiet id-deroga rikjesta sal-31 ta’ Diċembru 2012. Permezz tas-sentenza tas-26 ta’ Novembru 2006, il-Qorti tal-Ġustizzja annullat parzjalment id-Direttiva 2004/85/KE. Dan l-annullament parzjali ma ġiex motivat minn raġunijiet dwar is-sustanza tad-Direttiva 2004/85/KE, iżda kien riżultat ta’ għażla ta’ bażi ġuridika mill-Kunsill (l-Artikolu 57 tat-Trattat ta’ l-Adeżjoni minflok l-Artikolu 95 tat-Trattat tal-KE). Billi r-raġunijiet li l-Estonja ngħatat deroga mill-applikazzjoni ta’ l-Artikolu 21(1)(b) u (c) (ftuħ tas-swieq) tad-Direttiva 2003/54/KE li tmur 'il hinn mill-31 ta' Diċembru 2008 jibqgħu validi, dik id-Direttiva għandha tiġi emendata skond dan, bl-istess kliem bħal tad-Direttiva 2004/85/KE iżda fuq il-bażi ġuridika xierqa. 2007/0141 (COD) Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2003/54/KE dwar l-applikazzjoni ta' ċerti dispożizzjonijiet fl-Estonja IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 47(2), l-Artikolu 55 u l-Artikolu 95 tiegħu, Wara li kkunsidraw l-proposta tal-Kummissjoni[1], Wara li kkunsidraw l-Opinjoni tal-Kumitat Ekonomiku u Soċjali Ewropew[2], Wara li kkonsultaw il-Kumitat tar-Reġjuni[3], Filwaqt li taġixxi skond il-proċedura stipulata fl-Artikolu 251 tat-Trattat[4], Billi: 1. Waqt in-negozjati ta’ l-adeżjoni, l-Estonja invokat il-karatteristiċi speċifiċi tas-settur ta' l-elettriku tagħha biex titlob perjodu tranżitorju għall-applikazzjoni tad-Direttiva 96/92/KE tal-Parlament Ewropew u tal-Kunsill tad-19 ta’ Diċembru 1996 dwar ir-regoli komuni għas-suq intern ta’ l-elettriku[5]. 2. Fl-Anness VI ta’ l-Att ta’ l-Adeżjoni, l-Estonja ngħatat perjodu tranżitorju sal-31 ta’ Diċembru 2008 għall-applikazzjoni ta’ l-Artikolu 19(2) tad-Direttiva 96/92/KE, rigward il-ftuħ gradwali tas-suq. 3. Id-Dikjarazzjoni Nru 8 annessa mat-Trattat ta’ Adeżjoni saħansitra rrikonoxxiet li l-qagħda speċifika fir-rigward tar-ristrutturar tas-settur tax- shale taż-żejt fl-Estonja kien se jirrekjedi sforzi partikolari sa l-aħħar ta’ l-2012. 4. Id-Direttiva 96/92/KE inbidlet bid-Direttiva 2003/54/KE tal-Parlament Ewropew u tal-Kunsill tas-26 ta’ Ġunju 2003 dwar ir-regoli komuni għas-suq intern fil-qasam ta' l-elettriku u li tħassar id-Direttiva 96/92/KE[6], li kellha tiġi implimentata sa l-1 ta’ Lulju 2004 u li kellha l-effett li tħaffef il-ftuħ tas-suq ta’ l-elettriku. 5. Permezz ta’ l-ittra tas-17 ta’ Settembru 2003, l-Estonja bagħtet talba biex tiġi eżentata mill-Artikolu 21(1)(b) tad-Direttiva 2003/54/KE, dwar il-ftuħ tas-suq għall-klijenti non-domestiċi, sal-31 ta’ Diċembru 2012. Permezz ta’ ittra oħra tal-5 ta’ Diċembru 2003, l-Estonja indikat li kella l-ħsieb li tiftaħ is-suq kompletament kif ipprovdut fl-Artikolu 21(1)(c) ta’ dik id-Direttiva sal-31 ta’Diċembru 2015. 6. It-talba ta’ l-Estonja kienet ibbażata fuq pjan ta’ ristrutturar kredibbli għas-settur kollu tax- shale taż-żejt li jestendi sal-31 ta’ Diċembru 2012. 7. Ix- shale taż-żejt huwa l-unika riżors reali indiġenu fl-Estonja u l-produzzjoni nazzjonali tirrapreżenta kważi 84% tal-produzzjoni dinjija. 90% ta’ l-elettriku prodott fl-Estonja ġej minn dan il-fjuwil solidu. Huwa għalhekk ta’ importanza strateġika kbira għas-sikurezza tal-provvista fl-Estonja. 8. L-għotja ta’ deroga oħra għall-perjodu mill-2009 sa l-2012 kienet tidher meħtieġa biex tiggarantixxi s-sikurezza ta’ investimenti fl-impjanti li jiġġeneraw din l-enerġija u sikurezza ta' provvista fl-Estonja filwaqt li tippermetti li jissolvew il-problemi ambjentali serji li joħolqu dawn l-impjanti. 9. Fit-28 ta’ Ġunju 2004 il-Kunsill adotta d-Direttiva 2004/85/KE, li tat id-deroga mitluba. 10. Permezz tas-sentenza tat-28 ta’ Novembru 2006 fil-Każ C-413/04, Parlament/Kunsill[7], il-Qorti tal-Ġustizzja annulla d-Direttiva 2004/85/KE, safejn tipprovdi favur l-Estonja deroga mill-applikazzjoni ta’ l-Artikolu 21(1)(b) u (c) tad-Direttiva 2003/54/KE li tmur lil hinn mill-31 ta’ Diċembru 2008 kif ukoll obbligu korrispettiv li tiggarantixxi ftuħ parzjali biss tas-suq li jirrappreżenta 35% tal-konsum fl-1 ta’ Jannar 2009 u obbligu ta’ komunikazzjoni annwali tal-limiti ta’ konsum li jestendu l-eleġibbiltà lill-konsumaturi finali. 11. Dan l-annullament parzjali ma ġiex motivat minn raġunijiet dwar is-sustanza tad-Direttiva 2004/85/KE, iżda kien riżultat ta’ għażla ħażina ta’ bażi ġuridika. 12. Billi r-raġunijiet li l-Estonja ngħatat deroga mill-applikazzjoni ta’ l-Artikolu 21(1)(b) u (c) tad-Direttiva 2003/54/KE li tmur 'il hinn mill-31 ta' Diċembru 2008 jibqgħu validi, dik id-Direttiva għandha tiġi emendata skond dan, bl-istess kliem bħal tad-Direttiva 2004/85/KE iżda fuq il-bażi ġuridka xierqa. ADOTTAW DIN ID-DIRETTIVA: Artikolu 1 L-Artikolu 26(3) tad-Direttiva 2003/54/KE huwa sostitwit b’dan li ġej: ‘3. L-Estonja għandha tingħata deroga temporanja mill-applikazzjoni ta’ l-Artikolu 21(1)(b) u (c) sal-31 ta’ Diċembru 2012. L-Estonja għandha tieħu l-miżuri meħtieġa biex tiżgura l-ftuħ tas-suq ta’ l-elettriku tagħha. Dan għandu jitwettaq gradwalment matul il-perjodu ta’ referenza bi l-għan ta’ ftuħ sħiħ tas-suq sa l-1 ta’ Jannar 2013. Fl-1 ta’ Jannar 2009, il-ftuħ tas-suq għandu jirrapreżenta għall-anqas 35% tal-konsum. Kull sena, l-Estonja għandha tikkomunika lill-Kummissjoni il-limiti ta’ konsum li jestendu l-eliġibbiltà lill-konsumaturi finali.’ Artikolu 2 L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa b’din id-Direttiva sa mhux aktar tard mill-1 ta' Lulju 2007. Dawn għandhom jikkomunikaw mill-ewwel it-test ta' dawk il-dispożizzjonijiet lill-Kummissjoni. Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati b'din ir-referenza meta jiġu ppubblikati uffiċjalment. L-Istati Membri għandhom jistabbilixxu kif għandha ssir referenza bħal din. Artikolu 3 Din id-Direttiva għandha tidħol fis-seħħ l-għada tal-pubblikazzjoni tagħha fil- Ġurnal Uffiċjali ta' l-Unjoni Ewropea. Artikolu 4 Din id-Direttiva hija indirizzata lill-Istati Membri. Magħmul fi Brussell, Għall-Parlament Ewropew Għall-Kunsill Il-President Il-President [1] … [2] … [3] … [4] … [5] ĠU L 27, 30.1.1997, p. 20. [6] ĠU L 176, 15.7.2003, p. 37. Id-Direttivai kif emendata bid-Direttiva 2004/85/KE (ĠU L 236, 7.7.2004, p 10). [7] ECR (2006) I- 11221.